30.000 flere flygæster skal komme til Nordjylland via et nyt projekt, der fokuserer på at udbyde korte ferier, der gør det nemt og tilgængeligt for turisterne at vælge Nordjylland.

30.000 flere flygæster og en lokaløkonomisk synergi på 40 millioner kroner årligt er målet i et nyt fælles nordjysk turismeprojekt kaldt ”In-coming North Denmark”. Baggrunden for initiativet er en ændret efterspørgsel og rejseadfærd blandt turister. -  Vi oplever en ændret adfærd fra internationale gæster, hvor der efterspørges små korte ferier, hvor rejsen på forhånd er tilrettelagt for gæsten, siger Lars Enevold Pedersen fra VisitNordjylland. Der skal opbygges rejsetilbud, der er attraktive i forhold det voksende marked for korte ferier, og hvor rejsen er tilrettelagt for gæsten, således at gæsten ikke skal bruge tid på at undersøge rejsemulighederne og selv sammensætte sin rejse. Aalborg Lufthavn har gjort Nordjylland tilgængelig som feriedestination for korte rejser i det meste af Europa. Hidtil har flyene primært fragtet danskere til udlandet, men nu skal der arbejdes målrettet via det nye projekt for at vende trafikken, så flere internationale rejsende får øjnene op for Nordjylland som feriemål. - Incoming funktionen har jo været efterspurgt i turismen i Nordjylland igennem længere tid, så vi glæder os naturligvis over, at det nu rent formelt er blevet et projekt og en prioriteret indsats, siger Lars Enevold Pedersen. Bag projektet står blandt andre Business Region North Denmark, Destination Nordjylland og Aalborg Lufthavn. In-coming North Denmark har en tidshorisont på 2 år og en samlet projektøkonomi på ca. 1 million kroner, der finansieres imellem de tre parter.